Talle ‘taxi’-malariagevalle waargeneem | Maroela Media
“Lughawe”- of “taxi”-malaria verwys na mense wat malaria opdoen al was hulle nie in malariagebiede nie. Dan is dit die anofelesmuskiet wat ŉ ry- of vlieggeleentheid uit ŉ malariagebied gekry het.
Volgens Nios is vier gevalle van “taxi”-malaria in Kilnerpark (Pretoria) en een in Akasia (Pretoria) aangemeld. Twee gevalle is ook in Kempton Park aangemeld en een mens is dood. Volgens Nios is dié soort malaria egter baie skaars. Daar is sedert 2007 nog net 72 sulke gevalle in Suid-Afrika aangemeld, waarvan die meeste in Gauteng.
Nios het gesê aangesien ŉ mens wat dié soort malaria opgedoen het nie na ŉ malariagebied gereis het nie, word dit dikwels verkeerdelik as griep gediagnoseer.
Volgens Nios beteken die onlangse gevalle nie dat malaria nou na nuwe gebiede in Suid-Afrika versprei nie.
In Limpopo en Mpumalanga is daar intussen ŉ toename in malariagevalle waargeneem, veral op plase langs die Lephalalerivier in die Waterberggebied en in die Krugerwildtuin en omgewing.
Nios het gesê die hoofvoorkomingstrategie vir endemiese omgewings is om huise met langwerkende insekdoders te spuit.
Nios het weereens die belangrikheid van vroeë behandeling benadruk. Hy het ook die versekering gegee dat daar dié seisoen genoeg medikasie en malariatoetse by gesondheidsgeriewe is om dié toename in gevalle te bestuur.
Reisigers van malariagebiede in Limpopo, Mpumalanga en die verre noordelike dele van KwaZulu-Natal, asook inwoners van buurlande soos Mosambiek, Botswana, Zimbabwe en Namibië wat griepsimptome ervaar, word aangeraai om dringend bloedtoetse te laat doen.
Lees gerus hier vir simptome en voorkomende maatreëls.
Klimaatsverandering? · 1 jaar gelede
Klimaatsverandering? Dit is baie jare gelede dat die spuit van stilstaande water deur munisipaliteite gedoen is op selfs ook die hoëveldgebied reeds om die uitbroei van muskiete in toom te hou. Ek dink ons begin betaal vir hierdie nalatigheid.